Tampereen Valoviikoilla nähdään edellisvuosista tuttuja valokuvioita tutuilla paikoilla keskustan pääkaduilla. Tänä vuonna valokuvioita ja valoteoksia voi löytää myös yllättävistäkin paikoista, sillä loistavaa valoa on ympäri kaupunkia. Valoviikot syttyvät joka päivä hämärän laskeutuessa ja sammuvat arkipäivisin noin kello 23 ja viikonloppuisin noin kello 05.

Valogalleria tuo valotaidetta taloyhtiöiden julkisivuihin. Hämeenkadulla valoketjut ja koristevalaistus tuovat valoa. Kaupungin pääkadulle tulee myöhemmin lokakuun lopussa myös uusia valotaideteoksia. Aleksis Kiven kadulla nähdään aiemmilta vuosilta tutut valokuviot pylväissä, Kauppakadulla loistaa valokruunu ja Laikunlavan ympäristöä valaistaan uusilla valoilla. Kuninkaankatu saa kävelykadun osalta tutut valaistusaiheensa, valopallot jatkavat Kuninkaankatua aina Tallipihalle asti. Lisäksi Milavidan ympäristöön tulee muutama palloilla koristeltu puu. Konsulinsaaressa jatkavat tutut hevoset laiduntamistaan. Tänä vuonna myös Hämeenpuiston valaistusta korostetaan yhteistyössä alueen yrittäjien kanssa.

Tuomiokirkonkadulle saadaan perinteinen valoaihe, lisäksi sinne tulee upea interaktiivisesti valaistu jäälyhty. Yliopistonkadulla nähdään valopalloja ja Tullikamarin aukiolla valokuvioita. Perjantaina 4.10. klo 18 avattava musiikin Tähtikatu Åkerlundinkadulla erottuu kaupunkikuvasta muuntuvalla erikoisvalaistuksella, joka huomioi uudet tähtilaatat. Tähtilaatat kohdevalaistaan ja koko kadun merkittävyyttä korostetaan värivalaistuksella. Tampereen Kannen areenan pienoismalli Visit Centerin edessä Åkerlundinkadulla valaistaan ja siihen tulee erilaisia valoinstallaatioita. Joulunavauksen yhteydessä Tammelantorilla ja Hatanpään valtatiellä loistavat tutut valokuviot. Valoviikot levittäytyy myös Hiedanrantaan, jossa pajan ympäristöä elävöitetään valokuvioilla.

Valoviikkojen avajaisia vietetään lauantaina 5.10. kello 19 Koskipuistossa. Valoviikot avaa Tampereen kaupungin apulaispormestari Johanna Loukaskorpi. Musiikista vastaa tenori Tero Harjunniemi. Tapahtuma huipentuu Dancing Fountain -suihkulähde-esitykseen, jossa valaistut vesisuihkut tanssivat Tammerkoskessa musiikin tahdissa. Esitykseen on yhdistetty myös pyroshow. Näyttävästä esityksestä pääsee parhaiten nauttimaan Koskipuistosta Tammerkosken itäpuolelta. Tänä vuonna vietetään 54. Valoviikkoja.



Kuva: Interaktiivisesti valaistu valolyhty loistaa Tuomiokirkonkadulla.

